Motorfietse 'eerder kliniek as ambulans' | Netwerk24
Deur Jacob Rooi 05 Julie 2020 00:02
Die Oos-Kaap se "ambulansmotorfietse" wat drie weke gelede met groot fanfare in Oos-Londen bekend gestel is as 'n groot hulpmiddel in dié provinsie se stryd teen Covid-19, is nie vir Covid-19-pasiënte ontwerp nie.
Die gesondheidsdepartement en die verskaffer sê nou die provinsie kry eintlik 'n ander soort motorfiets, wat ontwerp is vir die primêre gesondheidsektor.
Die motorfietse sal oor 'n kontraktydperk van drie jaar aan die provinsie gelewer word en 150 mense moet nog gewerf en opgelei word om hulle te kan hanteer.
Die motorfietse het skerp kritiek ontlok.
Jane Cowley, Oos-Kaapse DA-woordvoerder oor gesondheid, sê in 'n tyd wanneer alle personeel op die verbetering van die provinsie se reaksie op Covid-19 moet fokus, is dié motorfietse aangekoop waarmee gehoop word om dienste in afgeleë gebiede in die provinsie te verbeter. "Die geld sou baie beter bestee kon word aan beskermingstoerusting vir ons nooddienswerkers," sê sy.
Volgens die departement sal die fietse uitgerus word met beddens, opslaan-afdakke en stoele, wat in gemeenskapsuitreikprogramme gebruik kan word.
Sizwe Kupelo, woordvoerder van die Oos-Kaap se gesondheidsdepartement, sê hulle wil dienslewering verbeter aan mense wat dit nodig het en dit word lank reeds beplan.
Brian Harmse, besturende direkteur van Fabkomp, sê hy het die tender gekry vir 'n motorfiets met 'n sywa wat as "kliniek" kan dien. Hulle kos R82 250 stuk. Die fietse wat by die bekendstelling gewys is, is die "ambulansweergawe" van R68 811, sê hy.
Meer oor: Brian Harmse | Sizwe Kupelo | Oos-Kaap | Motorfiets-Ambulanse | Covid-19 | Ambulansmotorfietse